
บทคัดย่อ
บทความวิจัยนี้มีวัตถุประสงค์ 1) เพื่อศึกษาระดับภาวะผู้นำการเปลี่ยนแปลงของผู้บริหารสถานศึกษา 2) เพื่อนำเสนอรูปแบบการเสริมสร้างภาวะผู้นำการเปลี่ยนแปลงตามหลักสังคหวัตถุ 4 ของผู้บริหารสถานศึกษา 3) เพื่อประเมินรูปแบบการเสริมสร้างภาวะผู้นำการเปลี่ยนแปลงตามหลักสังคหวัตถุ 4 ของผู้บริหารสถานศึกษา เป็นการวิจัยแบบผสานวิธีโดยแบ่งเป็น 3 ระยะ คือ ระยะที่ 1 การใช้แบบสอบถามกลุ่มตัวอย่างการวิจัย จำนวน 292 คน สถิติที่ใช้ในการวิเคราะห์ข้อมูล ได้แก่ ค่าร้อยละ ค่าเฉลี่ย ส่วนเบี่ยงเบนมาตรฐาน ระยะที่ 2 การจัดสนทนากลุ่มกับผู้ทรงคุณวุฒิ จำนวน 7 รูป/คน วิเคราะห์ข้อมูลด้วยการวิเคราะห์เนื้อหา และระยะที่ 3 การประเมินกับผู้บริหารสถานศึกษา จำนวน 10 คน สถิติที่ใช้ในการวิจัย ได้แก่ ค่าเฉลี่ย และค่าเบี่ยงเบนมาตรฐาน
ผลการวิจัยพบว่า 1) ระดับภาวะผู้นำการเปลี่ยนแปลงของผู้บริหารสถานศึกษาโดยภาพรวมอยู่ในระดับมาก 2) รูปแบบการเสริมสร้างภาวะผู้นำการเปลี่ยนแปลงตามหลักสังคหวัตถุ 4 ของผู้บริหารสถานศึกษา ประกอบด้วยแนวปฏิบัติใน 6 ด้านสำคัญ ได้แก่ (1) ด้านวิสัยทัศน์และกลยุทธ์ ควรกำหนดเป้าหมายอย่างมีส่วนร่วมให้สอดคล้องกับบริบทของสถานศึกษาและชุมชน (2) ด้านแรงบันดาลใจ ควรสร้างแรงจูงใจและการสื่อสารเชิงบวกเพื่อเสริมสร้างความภาคภูมิใจในวิชาชีพ (3) ด้านการสนับสนุนและการดูแล ควรดูแลช่วยเหลือบุคลากรอย่างทั่วถึงโดยยึดหลักความเสมอภาคและรับฟังความคิดเห็น (4) ด้านการคิดสร้างสรรค์ ควรส่งเสริมการริเริ่มแนวคิดใหม่และการพัฒนานวัตกรรมทางการศึกษา (5) ด้านการเป็นแบบอย่าง ควรประพฤติตนเป็นแบบอย่างที่ดีด้านคุณธรรมจริยธรรมเพื่อสร้างความศรัทธา (6) ด้านการพัฒนาบุคลากร ควรส่งเสริมการพัฒนาศักยภาพอย่างต่อเนื่องผ่านการอบรมและแลกเปลี่ยนเรียนรู้อย่างเป็นระบบ 3) ผลการประเมินรูปแบบการเสริมสร้างภาวะผู้นำการเปลี่ยนแปลงตามหลักสังคหวัตถุ 4 ของผู้บริหารสถานศึกษาในภาพรวมอยู่ในระดับมากที่สุด 
คำสำคัญ: ภาวะผู้นำการเปลี่ยนแปลง, สังคหวัตถุ 4, ผู้บริหารสถานศึกษา 


Abstract
This research article aims to 1) Study the level of transformational leadership among school administrators; 2) Propose a model for enhancing transformational leadership based on the four principles of Sangahavatthu among school administrators; and 3) Evaluate the model for enhancing transformational leadership based on the four principles of Sangahavatthu among school administrators. This study employed a mixed methods approach, divided into three phases. In Phase 1, data was collected using questionnaires to a sample of 292 participants, and analyzed using percentage, mean, and standard deviation. In Phase 2, a focus group discussion was conducted with 7 experts, and the data was analyzed using content analysis. In Phase 3, the evaluation was conducted with 10 school administrators, and the data were analyzed using descriptive statistics, namely mean and standard deviation.
The research findings revealed that: 1) The overall level of transformational leadership among school administrators was at a high. 2) The model for enhancing transformational leadership based on the four principle of Sangahavatthu among school administrators comprised six key aspects: (1) Vision and Strategy: involving participatory goal setting aligned with the context of the educational institution and community. (2) Inspiration: creating motivation and positive communication to enhance professional pride. (3) Support and Care: providing comprehensive support and care based on equity and attentive listening to their opinions. (4) Creativity: promoting innovative thinking and educational innovation. (5) Modeling: acting as a good role model in morality and ethics to build trust. (6) Personnel Development: continuously encouraging capacity building through training and systematic knowledge sharing. 3) The overall evaluation results of the model for enhancing transformational leadership based on the four principles of Sangahavatthu among school administrators were at the highest level.
Keywords: Transformational Leader, Sangahavatthu 4, School Administration 


บทนำ
การศึกษาเป็นเครื่องมือสำคัญในการสร้างคน สร้างสังคมและสร้างชาติ เป็นกลไกหลักในการพัฒนากำลังคนให้มีคุณภาพ สามารถดำรงชีวิตอยู่ร่วมกับบุคคลอื่นในสังคมได้อย่างเป็นสุข การศึกษาที่มีประสิทธิภาพจะต้องอาศัยบุคคลหลายฝ่ายเข้ามามีส่วนร่วมโดยเฉพาะในส่วนของสถานศึกษา ผู้ที่มีบทบาทสำคัญที่จะช่วยขับเคลื่อนสถานศึกษาไปได้คือผู้บริหาร ในปัจจุบันการบริหารการศึกษานั้น ภาวะผู้นำมีความสำคัญมากกว่าการจัดการ สถานศึกษาจึงจำเป็นต้องอาศัยภาวะผู้นำมากกว่าการบริหารจัดการโดยเฉพาะ อย่างยิ่งภาวะผู้นำการเปลี่ยนแปลงที่เหมาะสมกับวิวัฒนาการของโลกเพื่อสามารถนำองค์ความรู้สู่การเปลี่ยนแปลง และสามารถแข่งขันได้อย่างยั่งยืน ทั้งในปัจจุบันและอนาคต เพื่อสามารถปฏิบัติพันธกิจในการปฏิรูปการศึกษาได้อย่างมีประสิทธิภาพเกิดประสิทธิผลและเป็นไปอย่างยั่งยืนซึ่งจะนำไปสู่การพัฒนาขีดความสามารถในการแข่งขันหัวใจสำคัญคือผู้บริหารสถานศึกษาจำเป็นจะต้องมีภาวะผู้นำการเปลี่ยนแปลง (สุทธิษา เพ็ญศรี, 2563) 
พระราชบัญญัติการศึกษาแห่งชาติ พ.ศ. 2542 มาตรา 39 ผู้บริหารสถานศึกษามีความสำคัญอย่างยิ่งต่อผลสำเร็จของสถานศึกษา นอกจากเป็นผู้ผลักดันให้สถานศึกษาเป็นองค์กรแห่งการเรียนรู้แล้ว ผู้บริหารยังเป็นทั้งผู้นำในด้านการบริหารและด้านการจัดการเรียนการสอนด้วยดังนั้นภาวะผู้นำจึงจำเป็นต้องคำนึงถึงอย่างยิ่ง เพื่อให้ผู้บริหารได้ปฏิบัติต่อเพื่อนร่วมงานและบุคลากรในสถานศึกษาให้เหมาะสมกับภารกิจที่ได้รับมอบหมายเพราะภาวะผู้นำการเปลี่ยนแปลงเป็นปัจจัยที่สำคัญอย่างยิ่งต่อการบริหารงานให้มีประสิทธิผลและเกิดประสิทธิภาพสูงสุด นอกจากผู้นำจะเป็นบุคคลที่สร้างบรรยากาศในองค์กรให้เอื้ออำนวยต่อการปฏิบัติแล้วงานจะดำเนินไปด้วยดีและบรรลุ วัตถุประสงค์ยังขึ้นอยู่กับศิลปะในการบริหารงานของผู้บริหารในการบริหารงานผู้บริหารจะมีประสิทธิผลเมื่อได้รับการยอมรับ ดังนั้นผู้บริหารจะต้องหาวิธีการที่จะจูงใจโน้มน้าวบุคลากรในสถานศึกษาและชุมชนให้เข้ามามีบทบาทและมีส่วนร่วมในการบริหารงานของสถานศึกษาเพื่อจะได้ เป็นกำลังสำคัญในการช่วยเหลืองานในสถานศึกษาให้สำเร็จตามเป้าหมายที่กำหนด (พนมภรณ์ ศรีโคตร, 2562) 
ภาวะผู้นำการเปลี่ยนแปลงเป็นกระบวนการที่ผู้นำมีอิทธิพลต่อผู้ร่วมงานโดยเปลี่ยนแปลง ความพยายามของผู้ร่วมงานให้สูงขึ้นกว่าความพยายามที่คาดหวัง พัฒนาความสามารถของผู้ร่วมงาน ไปสู่ระดับที่สูงขึ้นและศักยภาพมากขึ้น ทำให้เกิดการตระหนักรู้ในภารกิจและวิสัยทัศน์ขององค์กรจูงใจให้ผู้ร่วมงานมองให้ไกลเกินกว่าความสนใจของพวกเขาไปสู่ประโยชน์ขององค์กรและมีความสำคัญอย่างยิ่งในการช่วยเสริมความสำเร็จให้แก่องค์กร เป็นกระบวนการที่เป็นองค์รวมเนื่องจากมีความเกี่ยวข้องกับการดำเนินการของผู้นำในระดับต่างๆ เป็นกระบวนการที่มีอิทธิพลในการเปลี่ยนแปลงเจตคติ จูงใจให้ผู้ใต้บังคับบัญชาทำงานด้วยความเสียสละเต็มใจรวมถึงสร้างความผูกพันต่อองค์กรและพัฒนาเจตคติเพื่อนำไปสู่การพัฒนาองค์กรสู่สิ่งใหม่ๆ ภายใต้การเปลี่ยนแปลงที่มีคุณภาพยิ่งขึ้น (รุ้งนภา จันทร์ลี, 2562) 
สำนักงานเขตพื้นที่การศึกษาประถมศึกษานครสวรรค์ เขต 1 มีโรงเรียนในสังกัดอยู่ทั้งหมดจำนวน 156 โรงเรียน จากผลการประเมินการประกันคุณภาพภายนอก โดยสำนักงานรับรองมาตรฐานและประเมินคุณภาพการศึกษา(องค์การ มหาชน) หรือ สมศ. รอบ 4 ปีการศึกษา 2565 ของโรงเรียนในสังกัดสำนักงานเขตพื้นที่การศึกษาประถมศึกษานครสวรรค์ เขต 1 พบว่าโรงเรียนขนาดใหญ่พิเศษ ผ่านการประเมิน จำนวน 2 โรงเรียน คิดเป็น ร้อยละ 100 โรงเรียนขนาดกลาง ผ่านการประเมิน จำนวน 23 โรงเรียน คิดเป็น ร้อยละ 57.5 และโรงเรียนขนาดเล็กผ่านการประเมินจำนวน 43 โรงเรียนคิดเป็นร้อยละ 36.75 ข้อมูลดังกล่าว คิดเป็นร้อยละ 43.59 จากข้อมูลแสดงให้เห็นว่า ผู้บริหารโรงเรีย ยังขาดความเป็นผู้นำทางวิชาการในการขับเคลื่อนสถานศึกษาให้ผ่านการประเมินการประกันคุณภาพนอกซึ่งเป็นไปตามกฎหมายที่กำหนดให้สถานศึกษาต้องเข้ารับการประเมินคุณภาพภายนอกทุก 5 ปี และดำเนินการประกันคุณภาพในการประกันคุณภาพภายในของสถานศึกษานั้นเป็นกระบวนการพัฒนาการศึกษาอย่างครอบคลุมทุกด้านคือมาตรฐานด้านคุณภาพผู้เรียน มาตรฐานด้านการเรียนการสอนมาตรฐานด้านการบริหารและการจัดการและมาตรฐานด้านการพัฒนาชุมชนแห่งการเรียนรู้ จากเหตุผลข้างต้นเป็นประเด็นสำคัญที่จำเป็นต้องศึกษาภาวะผู้นำการเปลี่ยนแปลงของผู้บริหารสถานศึกษาเขตพื้นที่การศึกษาประถมศึกษานครสวรรค์เขต 1 ตามหลักสังคหวัตถุ 4 เพื่อเป็นแนวทางในการเสริมสร้างภาวะผู้นำการเปลี่ยนแปลงอย่างมีประสิทธิภาพ ซึ่งการบริหารสถานศึกษาให้ประสบผลสำเร็จผู้บริหารสถานศึกษาต้องมีคุณสมบัติหลายประการคือ มีความรู้ความเข้าใจ มีทักษะ มีคุณธรรม ซึ่งคุณสมบัติเหล่านี้ คือสมรรถภาพของผู้บริหารนั่นเอง ซึ่งในหลักธรรมทางพระพุทธศาสนาที่ผู้บริหารควรมีในการเสริมสร้างภาวะผู้การเปลี่ยนแปลง อันประกอบด้วยหลักสังคหวัตถุ 4 จึงเป็นหลักธรรมที่เหมาะสมอย่างยิ่งในการใช้ในการบริหารโรงเรียน เพราะโรงเรียนเป็นแหล่งสำคัญในการหล่อหลอมความเป็นมนุษย์ ผู้บริหารการศึกษาควรยึดหลักสังคหวัตถุ 4 ในการทำงานอีกทั้งเป็นแนวทางในการพัฒนาโรงเรียนได้อีกด้วย (สำนักงานเขตพื้นทีการศึกษาประถมศึกษานครสวรรค์ เขต 1, 2565)
จากที่กล่าวมาข้างต้นจะเห็นได้ว่า ภาวะผู้นำการเปลี่ยนแปลงของผู้บริหารสถานศึกษา
มีความสำคัญต่อประสิทธิผลของการบริหารองค์การและมีความสำคัญยิ่งต่อการเปลี่ยนแปลงในสถานศึกษา ดังนั้น ผู้วิจัยจึงมีความสนใจที่ศึกษารูปแบบการเสริมสร้างภาวะผู้นำการเปลี่ยนแปลงของผู้บริหารสถานศึกษาเขตพื้นที่การศึกษาประถมศึกษานครสวรรค์เขต 1 ตามหลักสังคหวัตถุ 4 

วัตถุประสงค์การวิจัย
1. เพื่อศึกษาระดับภาวะผู้นำการเปลี่ยนแปลงของผู้บริหารสถานศึกษา สังกัดสำนักงานเขตพื้นที่การศึกษาประถมศึกษาเขต 1
2. เพื่อนำเสนอรูปแบบการเสริมสร้างภาวะผู้นำการเปลี่ยนแปลงตามหลักสังคหวัตถุ 4 ของผู้บริหารสถานศึกษาสังกัดสำนักงานเขตพื้นที่การศึกษาประถมศึกษาเขต 1
3. เพื่อประเมินรูปแบบการเสริมสร้างภาวะผู้นำผู้นำการเปลี่ยนแปลงตามหลักสังคหวัตถุ 4 ของผู้บริหารสถานศึกษาสังกัดสำนักงานเขตพื้นที่การศึกษาประถมศึกษาเขต 1

วิธีดำเนินการวิจัย
การวิจัยนี้เป็นการวิจัยแบบผสานวิธีโดยมีวิธีดำเนินการวิจัย ดังนี้
1. ประชากร ได้แก่ ครู สังกัดสำนักงานเขตพื้นที่การศึกษาประถมศึกษานครสวรรค์ เขต 1 จำนวน 1,166 คน กำหนดขนาดกลุ่มตัวอย่างจากการเปิดตารางของ Krejcie and Morgan (1970) และทำการสุ่มอย่างง่ายได้กลุ่มตัวอย่างการวิจัย จำนวน 292 คน
2. ผู้ให้ข้อมูลสำคัญในการสนทนากลุ่ม ได้แก่ ผู้เชี่ยวชาญด้านหลักธรรม ด้านการบริหารการศึกษา ด้านการบริหารสถานศึกษา ด้านหลักธรรม ครูและนักวิชาการหรืออาจารย์มหาวิทยาลัย รวมทั้งสิ้น 7 รูป/คน
3. กลุ่มเป้าหมายในการประเมินกับผู้บริหารสถานศึกษา จำนวน 10 คน 
4. เครื่องมือที่ใช้ในการวิจัย
4.1 แบบสอบถาม มีการสร้างแบบสอบถามดังนี้ 1) ศึกษาแนวคิด ทฤษฎี เกี่ยวกับภาวะผู้นำการเปลี่ยนแปลง จากวารสาร ตำรา เอกสารและงานวิจัยที่เกี่ยวข้อง 2) กำหนดกรอบแนวคิดในการสร้างเครื่องมือวิจัย 3) ดำเนินการสร้างเครื่องมือวิจัย 4) ตรวจสอบคุณภาพของเครื่องมือ โดยนำเสนอผู้เชี่ยวชาญจำนวน 5 ท่าน เพื่อตรวจสอบความเที่ยงตรงของเนื้อหาความเหมาะสมของภาษาว่ามีความครอบคลุมหรือไม่ โดยการหาค่าดัชนีความสอดคล้อง (Item-Objective Congruence Index IOC) และเลือกข้อคำถามที่มีค่าดัชนีความสอดคล้องตั้งแต่ 0.5 ขึ้นไปเพื่อจัดทำเป็นแบบสอบถาม ซึ่งผลจากการพิจารณาของผู้เชี่ยวชาญปรากฏว่ามีค่าดัชนีความสอดคล้องอยู่ระหว่าง 0.66 - 1.00 5) นำแบบสอบถามที่ได้ปรับปรุงแก้ไขแล้วไปทดลองใช้ (Try Out) กับกลุ่มตัวอย่างที่ไม่ใช่เป้าหมาย จำนวน 30 ชุด เพื่อหาค่าสัมประสิทธ์ Cronbach's Alpha 6) ปรับปรุงแก้ไขและจัดพิมพ์แบบสอบถามฉบับสมบูรณ์และนำไปใช้จริงเพื่อเก็บรวบรวมข้อมูล โดยแบ่งออกเป็น 2 ตอนดังนี้ ตอนที่ 1 แบบสอบถามเกี่ยวกับข้อมูลทั่วไป ตอนที่ 2 แบบสอบถามระดับภาวะผู้นำรูปแบบการเสริมสร้างภาวะผู้นำการเปลี่ยนแปลงของผู้บริหารสถานศึกษาสังกัดสำนักงานเขตพื้นที่การศึกษาประถมศึกษานครสวรรค์ เขต 1 ลักษณะแบบสอบถามเป็นแบบมาตราส่วนประมาณค่า 5 ระดับ 
4.2 แบบการสนทนากลุ่ม เพื่อนำเสนอรูปแบบการเสริมสร้างภาวะผู้นำการเปลี่ยนแปลงตามหลักสังคหวัตถุ 4 ของผู้บริหารสถานศึกษาสังกัดสำนักงานเขตพื้นที่การศึกษาประถมศึกษาเขต 1
4.3 แบบประเมิน เพื่อประเมินรูปแบบการเสริมสร้างภาวะผู้นำผู้นำการเปลี่ยนแปลงตามหลักสังคหวัตถุ 4 ของผู้บริหารสถานศึกษาสังกัดสำนักงานเขตพื้นที่การศึกษาประถมศึกษาเขต 1
5. การวิเคราะห์ข้อมูล 
5.1 การวิเคราะห์ข้อมูลเชิงปริมาณด้วยสถิติพื้นฐาน ได้แก่ ค่าร้อยละ ค่าเฉลี่ย และค่าส่วนเบี่ยงเบนมาตรฐาน 
5.2 การวิเคราะห์ข้อมูลเชิงคุณภาพด้วยการวิเคราะห์เนื้อหา 

สรุปผลการวิจัย

	ระดับภาวะผู้นำการเปลี่ยนแปลงของผู้บริหารสถานศึกษา 
	แปลผลการวิจัย

	
	𝑥̅
	S.D.
	ระดับ
	อันดับ

	1. ด้านการมีวิสัยทัศน์และกลยุทธ์
	3.61
	0.83
	มาก
	1

	2. ด้านแรงบันดาลใจ
	3.52
	0.83
	มาก
	4

	3. ด้านการสนับสนุนและการดูแล
	3.55
	0.83
	มาก
	2

	4. ด้านการคิดสร้างสรรค์
	3.49
	0.83
	ปานกลาง
	6

	5. ด้านการเป็นแบบอย่าง
	3.54
	0.83
	มาก
	3

	6. ด้านการพัฒนาบุคลากร
	3.48
	0.83
	ปานกลาง
	5

	รวมเฉลี่ย
	3.53
	0.84
	มาก
	



จากตารางที่ 1 พบว่า ระดับภาวะผู้นำการเปลี่ยนแปลงของผู้บริหารสถานศึกษา สังกัดสำนักงานเขตพื้นที่การศึกษาประถมศึกษาเขต 1 ในภาพรวมอยู่ในระดับมาก เมื่อพิจารณารายด้านพบว่า ด้านที่มีค่าเฉลี่ยสูงสุด คือ ด้านการมีวิสัยทัศน์และกลยุทธ์อยู่ในระดับมาก รองลงมา คือ ด้านการสนับสนุนและการดูแล อยู่ในระดับมาก ถัดมาคือ ด้านการเป็นแบบอย่าง อยู่ในระดับมาก ด้านแรงบันดาลใจ อยู่ในระดับมาก ด้านการพัฒนาบุคลากร อยู่ในระดับปานกลาง และด้านการคิดสร้างสรรค์ อยู่ในระดับปานกลาง ตามลำดับ
2. รูปแบบการเสริมสร้างภาวะผู้นำการเปลี่ยนแปลงตามหลักสังคหวัตถุ 4 ของผู้บริหารสถานศึกษาสังกัดสำนักงานเขตพื้นที่การศึกษาประถมศึกษานครสวรรค์ เขต 1
2.1 ด้านวิสัยทัศน์และกลยุทธ์ พบว่า ผู้บริหารสถานศึกษามีการกำหนดวิสัยทัศน์และกลยุทธ์ในการบริหารงานอย่างชัดเจนโดยวิเคราะห์สภาพแวดล้อมภายในและภายนอกสถานศึกษา เพื่อนำข้อมูลมาใช้ในการกำหนดทิศทางการพัฒนาสถานศึกษาให้สอดคล้องกับนโยบายทางการศึกษาและบริบทของชุมชนบนพื้นฐานของการบริหารงานที่โปร่งใสถูกต้องและคำนึงถึงประโยชน์ส่วนรวมเป็นสำคัญส่งเสริมให้ครูและบุคลากรมีส่วนร่วมในการกำหนดเป้าหมายและแนวทางการพัฒนาผ่านการประชุม การแลกเปลี่ยนความคิดเห็นและการวางแผนร่วมกันพร้อมทั้งสนับสนุนให้ทุกฝ่ายมีความมุ่งมั่นในการขับเคลื่อนวิสัยทัศน์ไปสู่การปฏิบัติอย่างเป็นรูปธรรมโดยยึดหลักสังคหวัตถุ 4 ในการสร้างความร่วมมือความเข้าใจและความเสมอภาคในการทำงานร่วมกัน เพื่อให้การบริหารสถานศึกษาบรรลุเป้าหมายอย่างมีประสิทธิภาพ
2.2 ด้านแรงบันดาลใจ พบว่า ผู้บริหารสถานศึกษามีบทบาทสำคัญในการสร้างแรงบันดาลใจแก่ครูและบุคลากร โดยการกระตุ้นและส่งเสริมให้เกิดความกระตือรือร้นในการปฏิบัติงาน สร้างขวัญกำลังใจ และเสริมสร้างความเชื่อมั่นในศักยภาพของตนเอง ผ่านการให้กำลังใจ การยกย่องชมเชยและการสื่อสารเชิงบวกอย่างสร้างสรรค์พร้อมทั้งเปิดโอกาสให้ครูและบุคลากรได้แสดงศักยภาพและความสามารถในการทำงานอย่างเต็มที่ ส่งเสริมให้เกิดความภาคภูมิใจในวิชาชีพและความมุ่งมั่นในการพัฒนางานอย่างต่อเนื่องโดยอาศัยหลักสังคหวัตถุ 4 เป็นแนวทางในการสร้างความสัมพันธ์อันดี ความเอื้อเฟื้อและความจริงใจระหว่างผู้บริหารกับบุคลากร เพื่อให้เกิดพลังในการขับเคลื่อนองค์กรสู่ความสำเร็จร่วมกัน
2.3 ด้านการสนับสนุนและการดูแล พบว่า ผู้บริหารสถานศึกษาให้ความสำคัญกับการสนับสนุนและดูแลครูและบุคลากรอย่างทั่วถึง ทั้งในด้านการปฏิบัติงาน การพัฒนาวิชาชีพและสวัสดิภาพในการทำงาน โดยให้คำปรึกษา ช่วยเหลือและอำนวยความสะดวกในการปฏิบัติงานอย่างเหมาะสม พร้อมทั้งส่งเสริมการสร้างบรรยากาศการทำงานที่ดี มีความไว้วางใจและความสัมพันธ์อันดีระหว่างกัน ยึดหลักความเสมอภาคและความเป็นธรรมในการดูแลบุคลากรทุกคน โดยเน้นการรับฟังความคิดเห็น การช่วยเหลือเกื้อกูลและการให้กำลังใจตามหลักสังคหวัตถุ 4 เพื่อเสริมสร้างความผูกพันต่อองค์กรและสร้างแรงจูงใจในการทำงานให้เกิดประสิทธิภาพสูงสุด
2.4 ด้านการคิดสร้างสรรค์ พบว่า ผู้บริหารสถานศึกษาส่งเสริมให้ครูและบุคลากรมีความคิดริเริ่มสร้างสรรค์ในการพัฒนางาน โดยเปิดโอกาสให้มีการเสนอแนวคิดใหม่ ๆ และร่วมกันพัฒนานวัตกรรมทางการศึกษา เพื่อให้สอดคล้องกับการเปลี่ยนแปลงของสังคมและเทคโนโลยี ส่งเสริมให้ครูกล้าคิด กล้าทดลอง และกล้าปรับเปลี่ยนวิธีการจัดการเรียนรู้ให้เหมาะสมกับผู้เรียน พร้อมทั้งสนับสนุนการแลกเปลี่ยนเรียนรู้และการทำงานร่วมกันอย่างสร้างสรรค์ โดยยึดหลักสังคหวัตถุ 4 เป็นแนวทางในการสร้างบรรยากาศแห่งการแบ่งปันองค์ความรู้ การให้กำลังใจ และการยอมรับความคิดเห็นที่แตกต่าง เพื่อให้เกิดการพัฒนางานอย่างต่อเนื่องให้มีประสิทธิภาพ
2.5 ด้านการเป็นแบบอย่าง พบว่า ผู้บริหารสถานศึกษาปฏิบัติตนเป็นแบบอย่างที่ดีแก่ครูและบุคลากร ทั้งในด้านคุณธรรม จริยธรรม ความรับผิดชอบ และความมุ่งมั่นในการปฏิบัติงาน โดยยึดหลักความซื่อสัตย์สุจริต ความเสียสละและการทำงานเพื่อประโยชน์ส่วนรวม พร้อมทั้งแสดงออกถึงความเป็นผู้นำที่มีวินัย มีความยุติธรรมและมีความเสมอต้นเสมอปลายในการปฏิบัติต่อบุคลากรทุกคน ส่งเสริมให้ครูและบุคลากรเกิดความศรัทธาและพร้อมปฏิบัติตามเป็นแบบอย่าง โดยอาศัยหลักสังคหวัตถุ 4 เป็นแนวทางในการครองตน ครองคน และครองงาน เพื่อสร้างความเชื่อมั่นและความไว้วางใจภายในองค์กร
2.6 ด้านการพัฒนาบุคลากร พบว่า ผู้บริหารสถานศึกษาส่งเสริมและสนับสนุนการพัฒนาศักยภาพของครูและบุคลากรอย่างต่อเนื่อง โดยจัดให้มีการอบรม สัมมนา ศึกษาดูงานและแลกเปลี่ยนเรียนรู้ เพื่อเพิ่มพูนความรู้ ทักษะและประสบการณ์ในการปฏิบัติงาน พร้อมทั้งเปิดโอกาสให้ครูและบุคลากรได้พัฒนาตนเองตามศักยภาพและความสนใจ โดยยึดหลักความเสมอภาคและความเป็นธรรมในการส่งเสริมการพัฒนา สนับสนุนให้เกิดการเรียนรู้ร่วมกันและการช่วยเหลือเกื้อกูลกันภายในองค์กรตามหลักสังคหวัตถุ 4 เพื่อให้บุคลากรมีความพร้อมในการปฏิบัติงาน สามารถปรับตัวต่อการเปลี่ยนแปลงและร่วมกันพัฒนาสถานศึกษาให้มีคุณภาพ
3. ผลการประเมินรูปแบบการเสริมสร้างภาวะผู้นำการเปลี่ยนแปลงตามหลักสังคหวัตถุ 4 ของผู้บริหารสถานศึกษา สังกัดสำนักงานเขตพื้นที่การศึกษาประถมศึกษานครสวรรค์ เขต 1 ในภาพรวมอยู่ในระดับมากที่สุด

อภิปรายผลการวิจัย 
การวิจัยครั้งนี้ ผู้วิจัยพบประเด็นสำคัญที่นำมาอภิปรายผล ดังต่อไปนี้
1. ผลการศึกษาระดับภาวะผู้นำรูปแบบการเสริมสร้างการเปลี่ยนแปลงของผู้บริหารสถานศึกษาตามหลักสังคหวัตถุ 4 สังกัดสำนักงานเขตพื้นที่การศึกษาประถมศึกษานครสวรรค์ เขต 1 โดยภาพรวมพบว่าอยู่ในระดับมาก ทั้งนี้เนื่องจากผู้บริหารสถานศึกษามีบทบาทสำคัญในการขับเคลื่อนการเปลี่ยนแปลงภายในสถานศึกษา โดยให้ความสำคัญกับการกำหนดวิสัยทัศน์และกลยุทธ์ในการบริหารงาน การสร้างแรงบันดาลใจแก่ครูและบุคลากร การสนับสนุนและดูแลบุคลากรอย่างใกล้ชิด การส่งเสริมความคิดสร้างสรรค์ ตลอดจนการปฏิบัติตนเป็นแบบอย่างที่ดีและการพัฒนาศักยภาพบุคลากรอย่างต่อเนื่อง ภายใต้หลักสังคหวัตถุ 4 ได้แก่ ทาน ปิยวาจา อัตถจริยา และสมานัตตตา ซึ่งช่วยเสริมสร้างความร่วมมือ ความสามัคคี และความผูกพันภายในองค์กร ส่งผลให้ครูและบุคลากรเกิดความเชื่อมั่น ศรัทธาและพร้อมร่วมกันพัฒนาสถานศึกษาให้บรรลุเป้าหมายอย่างมีประสิทธิภาพ ซึ่งสอดคล้องกับงานวิจัยของสุพัตรา ใจดี (2565) ที่พบว่า ภาวะผู้นำการเปลี่ยนแปลงของผู้บริหารสถานศึกษาโดยภาพรวมอยู่ในระดับมาก และอภิปรายผลการวิจัยรายด้านได้ดังนี้
1.1 ด้านวิสัยทัศน์และกลยุทธ์ แนวทางการดำเนินงานให้สอดคล้องกับเป้าหมายและบริบทของสถานศึกษา รวมถึงมีการติดตามและประเมินผลการดำเนินงานตามแผนกลยุทธ์อย่างสม่ำเสมอ ส่งผลให้การบริหารงานมีทิศทางที่ชัดเจนและเกิดประสิทธิภาพในการดำเนินงาน อย่างไรก็ตามประเด็นที่มีค่าเฉลี่ยต่ำสุด คือ ผู้บริหารสถานศึกษาสามารถปรับเปลี่ยนทิศทางการบริหารได้เมื่อมีความจำเป็น ซึ่งอาจเนื่องมาจากข้อจำกัดด้านนโยบาย ระเบียบหรือบริบทของสถานศึกษาทำให้การปรับเปลี่ยนแนวทางการบริหารในบางสถานการณ์ยังดำเนินการได้ไม่เต็มที่ ทั้งนี้ผู้บริหารที่มีภาวะผู้นำการเปลี่ยนแปลงจำเป็นต้องมีความยืดหยุ่นในการบริหารพร้อมทั้งเปิดรับแนวคิดใหม่ๆ เพื่อให้สามารถบริหารจัดการสถานศึกษาให้สอดคล้องกับการเปลี่ยนแปลงของสังคมและการศึกษาในปัจจุบัน ซึ่งสอดคล้องกับงานวิจัยของกมลชนก ศรีสุข (2564) ที่พบว่า ผู้บริหารที่มีวิสัยทัศน์และกลยุทธ์ที่ชัดเจนสามารถขับเคลื่อนองค์กรไปสู่ความสำเร็จได้อย่างมีประสิทธิภาพ
1.2 ด้านแรงบันดาลใจ พบว่าโดยภาพรวมอยู่ในระดับมาก ทั้งนี้เนื่องจากผู้บริหารสถานศึกษามีการยกย่อง ชื่นชม และให้กำลังใจครูและบุคลากรที่มีผลงานดีเด่น รวมทั้งกระตุ้นให้บุคลากรเกิดความกระตือรือร้นในการปฏิบัติงาน ส่งผลให้บุคลากรเกิดความภาคภูมิใจและมีกำลังใจในการทำงาน อย่างไรก็ตาม ประเด็นที่มีค่าเฉลี่ยต่ำสุด คือผู้บริหารสถานศึกษาเป็นแรงขับเคลื่อนให้เกิดการเปลี่ยนแปลงเชิงบวก ซึ่งอาจสะท้อนให้เห็นว่าผู้บริหารบางส่วนยังขาดบทบาทในการสร้างแรงบันดาลใจเชิงรุกหรือยังไม่สามารถสื่อสารเป้าหมายและวิสัยทัศน์ให้บุคลากรเกิดความเชื่อมั่นและพร้อมร่วมขับเคลื่อนองค์กรได้อย่างเต็มที่ ดังนั้น ผู้บริหารควรพัฒนาทักษะด้านการสื่อสาร การสร้างแรงจูงใจและการเป็นผู้นำเชิงบวก เพื่อเสริมสร้างพลังในการเปลี่ยนแปลงองค์กรให้เกิดประสิทธิผลมากยิ่งขึ้น ซึ่งสอดคล้องกับงานวิจัยของอรอนงค์ มีทรัพย์ (2563) 
ที่พบว่า การสร้างแรงบันดาลใจและการยกย่องชื่นชมบุคลากรมีผลต่อแรงจูงใจและประสิทธิภาพในการปฏิบัติงานของครูอย่างมีนัยสำคัญ
1.3 ด้านการสนับสนุนและการดูแล พบว่าโดยภาพรวมอยู่ในระดับมาก ทั้งนี้เนื่องจากผู้บริหารสถานศึกษาให้ความสำคัญกับการดูแลสวัสดิภาพและความเป็นอยู่ของครูและบุคลากร รวมถึงให้คำปรึกษาและข้อเสนอแนะที่เป็นประโยชน์ต่อการปฏิบัติงานอย่างสม่ำเสมอ ส่งผลให้บุคลากรเกิดความเชื่อมั่นและมีความพึงพอใจในการทำงาน อย่างไรก็ตามข้อที่มีค่าเฉลี่ยต่ำสุด คือผู้บริหารสถานศึกษาสร้างความสัมพันธ์ที่ดีและอบอุ่นกับครูและบุคลากรทางการศึกษา ซึ่งอาจเนื่องจากภาระงานด้านการบริหารที่มีจำนวนมาก ทำให้ผู้บริหารมีเวลาในการสร้างปฏิสัมพันธ์อย่างใกล้ชิดกับบุคลากรไม่เพียงพอ ดังนั้นผู้บริหารควรส่งเสริมบรรยากาศการทำงานที่เป็นมิตร เปิดโอกาสให้มีการสื่อสารแลกเปลี่ยนความคิดเห็นและสร้างความสัมพันธ์อันดีภายในองค์กร เพื่อเสริมสร้างความร่วมมือและความสามัคคีในการปฏิบัติงานร่วมกัน 
ซึ่งสอดคล้องกับงานวิจัยของปรียาภรณ์ จันทร์ดี (2564) ที่พบว่า การดูแลเอาใจใส่และการสร้างความสัมพันธ์อันดีระหว่างผู้บริหารกับบุคลากร ส่งผลต่อประสิทธิภาพในการปฏิบัติงานของครูและบุคลากรทางการศึกษา
1.4 ด้านการคิดสร้างสรรค์ พบว่าโดยภาพรวมอยู่ในระดับปานกลาง ทั้งนี้เนื่องจากผู้บริหารสถานศึกษามีการสนับสนุนให้ครูและบุคลากรทดลองใช้นวัตกรรมและแนวคิดใหม่ ๆ ในการปฏิบัติงาน รวมทั้งยอมรับข้อผิดพลาดที่เกิดจากการทดลองทำสิ่งใหม่ ซึ่งสะท้อนถึงการเปิดโอกาสให้เกิดการเรียนรู้และพัฒนางานอย่างต่อเนื่อง อย่างไรก็ตาม ประเด็นที่มีค่าเฉลี่ยต่ำสุด คือผู้บริหารสถานศึกษาส่งเสริมให้ครูและบุคลากรคิดนอกกรอบ ซึ่งอาจเนื่องจากวัฒนธรรมการทำงานบางแห่งยังยึดติดกับรูปแบบเดิม หรือขาดการสร้างบรรยากาศที่เอื้อต่อการแสดงความคิดเห็นอย่างอิสระ ดังนั้นผู้บริหารควรเปิดโอกาสให้บุคลากรได้เสนอแนวคิดใหม่ๆ สนับสนุนการสร้างนวัตกรรมและสร้างวัฒนธรรมองค์กรแห่งการเรียนรู้ เพื่อพัฒนาศักยภาพของบุคลากรและองค์กรให้ก้าวทันต่อการเปลี่ยนแปลง ซึ่งสอดคล้องกับงานวิจัยของธนพร อินทร์แก้ว (2565) 
ที่พบว่า การส่งเสริมให้บุคลากรคิดสร้างสรรค์และกล้าคิดนอกกรอบ ส่งผลต่อการพัฒนานวัตกรรมและคุณภาพขององค์กรสถานศึกษา
1.5 ด้านการเป็นแบบอย่าง พบว่าโดยภาพรวมอยู่ในระดับมาก ทั้งนี้เนื่องจากผู้บริหารสถานศึกษาปฏิบัติตนด้วยความซื่อสัตย์ โปร่งใส และมีความรับผิดชอบต่อหน้าที่ รวมถึงเป็นแบบอย่างที่ดีในการปฏิบัติงานให้แก่ครูและบุคลากร ส่งผลให้บุคลากรเกิดความศรัทธาและยอมรับในการบริหารงานของผู้บริหาร อย่างไรก็ตาม ข้อที่มีค่าเฉลี่ยต่ำสุด คือผู้บริหารสถานศึกษายึดมั่นและปฏิบัติตนตามค่านิยมและวิสัยทัศน์ของสถานศึกษาอย่างสม่ำเสมอ ซึ่งอาจเกิดจากความแตกต่างของบริบทและสถานการณ์ในการบริหารงาน ทำให้การปฏิบัติตามวิสัยทัศน์ในบางช่วงเวลาอาจยังไม่ชัดเจน ดังนั้นผู้บริหารควรแสดงบทบาทความเป็นผู้นำอย่างต่อเนื่อง ยึดมั่นในหลักคุณธรรมและค่านิยมขององค์กร เพื่อสร้างความเชื่อมั่นและเป็นต้นแบบที่ดีแก่บุคลากรในสถานศึกษา ซึ่งสอดคล้องกับงานวิจัยของศุภชัย รัตนคำ (2563) ที่พบว่า ผู้บริหารที่ปฏิบัติตนเป็นแบบอย่างที่ดี มีความซื่อสัตย์และยึดมั่นในคุณธรรมจะได้รับความเชื่อถือและความร่วมมือจากบุคลากรในองค์กรเป็นอย่างดี
1.6 ด้านการพัฒนาบุคลากร พบว่าโดยภาพรวมอยู่ในระดับปานกลาง ทั้งนี้เนื่องจากผู้บริหารสถานศึกษาส่งเสริมให้ครูและบุคลากรมีโอกาสพัฒนาตนเองอย่างต่อเนื่อง รวมถึงมอบหมายงานที่ท้าทายเพื่อเปิดโอกาสให้บุคลากรได้แสดงศักยภาพและพัฒนาความสามารถในการปฏิบัติงาน อย่างไรก็ตามข้อที่มีค่าเฉลี่ยต่ำสุด คือผู้บริหารสถานศึกษาจัดทำแผนพัฒนาบุคลากรรายบุคคลที่สอดคล้องกับวิสัยทัศน์ของสถานศึกษา ซึ่งอาจเนื่องจากข้อจำกัดด้านเวลา งบประมาณหรือจำนวนบุคลากรทำให้การวางแผนพัฒนารายบุคคลยังไม่ครอบคลุมและต่อเนื่องเท่าที่ควร ดังนั้นผู้บริหารควรให้ความสำคัญกับการวางแผนพัฒนาศักยภาพบุคลากรอย่างเป็นระบบ โดยคำนึงถึงความแตกต่างระหว่างบุคคลและเป้าหมายขององค์กร เพื่อส่งเสริมให้บุคลากรสามารถพัฒนาตนเองและร่วมขับเคลื่อนสถานศึกษาไปสู่ความสำเร็จได้อย่างมีประสิทธิภาพ ซึ่งสอดคล้องกับงานวิจัยของนภาพร สุวรรณดี (2564) ที่พบว่า การส่งเสริมและวางแผนพัฒนาบุคลากรอย่างต่อเนื่อง มีผลต่อประสิทธิภาพการปฏิบัติงานและความก้าวหน้าขององค์กรสถานศึกษา
2. ผลการนำเสนอรูปแบบการเสริมสร้างภาวะผู้นำการเปลี่ยนแปลงตามหลักสังคหวัตถุ 4 ของผู้บริหารสถานศึกษา ประกอบด้วยแนวปฏิบัติใน 6 ด้านสำคัญ ได้แก่ (1) ด้านวิสัยทัศน์และกลยุทธ์ ควรกำหนดเป้าหมายอย่างมีส่วนร่วมให้สอดคล้องกับบริบทของสถานศึกษาและชุมชน (2) ด้านแรงบันดาลใจ ควรสร้างแรงจูงใจและการสื่อสารเชิงบวกเพื่อเสริมสร้างความภาคภูมิใจในวิชาชีพ (3) ด้านการสนับสนุนและการดูแล ควรดูแลช่วยเหลือบุคลากรอย่างทั่วถึงโดยยึดหลักความเสมอภาคและรับฟังความคิดเห็น (4) ด้านการคิดสร้างสรรค์ ควรส่งเสริมการริเริ่มแนวคิดใหม่และการพัฒนานวัตกรรมทางการศึกษา (5) ด้านการเป็นแบบอย่าง ควรประพฤติตนเป็นแบบอย่างที่ดีด้านคุณธรรมจริยธรรมเพื่อสร้างความศรัทธา (6) ด้านการพัฒนาบุคลากร ควรส่งเสริมการพัฒนาศักยภาพอย่างต่อเนื่องผ่านการอบรมและแลกเปลี่ยนเรียนรู้อย่างเป็นระบบ ทั้งนี้อาจเนื่องมาจากการบริหารสถานศึกษาในปัจจุบันจำเป็นต้องอาศัยภาวะผู้นำที่สามารถสร้างแรงจูงใจ กระตุ้นการมีส่วนร่วม และพัฒนาศักยภาพของครูและบุคลากรให้พร้อมต่อการเปลี่ยนแปลงทางการศึกษาในศตวรรษที่ 21 ซึ่งการนำหลักสังคหวัตถุ 4 มาใช้ร่วมกับภาวะผู้นำการเปลี่ยนแปลงจะช่วยให้การบริหารงานเกิดความร่วมมือ ความสามัคคีและการพัฒนาองค์กร และอภิปรายผลรายด้านได้ดังนี้
2.1 รูปแบบการเสริมสร้างภาวะผู้นำการเปลี่ยนแปลงตามหลักสังคหวัตถุ 4 ด้านวิสัยทัศน์และกลยุทธ์ พบว่าผู้บริหารสถานศึกษากำหนดวิสัยทัศน์และกลยุทธ์ในการพัฒนาสถานศึกษาอย่างชัดเจน โดยเปิดโอกาสให้ครูและบุคลากรมีส่วนร่วมในการกำหนดแนวทางการดำเนินงาน วิเคราะห์บริบทของสถานศึกษา และร่วมกันวางแผนพัฒนาคุณภาพการศึกษาให้สอดคล้องกับนโยบายและความต้องการของผู้เรียน พร้อมทั้งสนับสนุนทรัพยากรและสร้างแรงจูงใจในการปฏิบัติงานอย่างเหมาะสม ทั้งนี้เนื่องมาจากผู้บริหารสถานศึกษาตระหนักว่าการมีวิสัยทัศน์ร่วมกันจะช่วยให้บุคลากรมีเป้าหมายในการปฏิบัติงานไปในทิศทางเดียวกัน เกิดความร่วมมือและความรับผิดชอบร่วมในการพัฒนาสถานศึกษา สอดคล้องกับภัชมาน วรินทรเวช (2565) 
ที่พบว่า การมีวิสัยทัศน์ร่วมเป็นองค์ประกอบสำคัญที่ช่วยให้ครูและบุคลากรสามารถดำเนินงานร่วมกันได้อย่างมีประสิทธิภาพ และส่งผลต่อการพัฒนาคุณภาพผู้เรียนอย่างต่อเนื่อง
2.2 รูปแบบการเสริมสร้างภาวะผู้นำการเปลี่ยนแปลงตามหลักสังคหวัตถุ 4 ด้านแรงบันดาลใจ พบว่า ผู้บริหารสถานศึกษาส่งเสริมและสร้างแรงบันดาลใจในการปฏิบัติงานแก่ครูและบุคลากร โดยใช้การสื่อสารเชิงบวก การยกย่องชมเชยและการเปิดโอกาสให้แสดงศักยภาพในการทำงานพร้อมทั้งสร้างบรรยากาศแห่งความภาคภูมิใจและความเชื่อมั่นในการพัฒนางานร่วมกัน ทั้งนี้เนื่องมาจากแรงบันดาลใจในการทำงานช่วยกระตุ้นให้ครูและบุคลากรเกิดความกระตือรือร้นและมุ่งมั่นในการพัฒนาคุณภาพการจัดการศึกษา สอดคล้องกับการวิจัยของศุภวิชญ์ ดิษเจริญ (2566) ที่พบว่า การสร้างแรงจูงใจและการทำงานร่วมกันของครูในองค์กรเป็นปัจจัยสำคัญที่ช่วยให้การดำเนินงานของสถานศึกษาประสบผลสำเร็จอย่างมีประสิทธิภาพ
2.3) รูปแบบการเสริมสร้างภาวะผู้นำการเปลี่ยนแปลงตามหลักสังคหวัตถุ 4 ด้านการสนับสนุนและการดูแล พบว่าผู้บริหารสถานศึกษาให้การสนับสนุน ดูแลและช่วยเหลือครูและบุคลากรทั้งด้านทรัพยากร วัสดุอุปกรณ์และการพัฒนาศักยภาพในการปฏิบัติงาน พร้อมทั้งรับฟังความคิดเห็นและปัญหาของครูด้วยความเข้าใจและเป็นธรรม อีกทั้งส่งเสริมบรรยากาศการทำงานที่เอื้อต่อความร่วมมือและการช่วยเหลือซึ่งกันและกัน ทั้งนี้เนื่องมาจากการสนับสนุนและดูแลบุคลากรอย่างเหมาะสมช่วยสร้างขวัญและกำลังใจในการทำงาน ทำให้บุคลากรเกิดความผูกพันต่อองค์กรและพร้อมปฏิบัติงานอย่างเต็มศักยภาพ สอดคล้องกับการวิจัยของสารินี บำรุงภักดิ์ (2566) ที่พบว่า การสนับสนุนและส่งเสริมครูอย่างทั่วถึงช่วยเพิ่มประสิทธิภาพในการปฏิบัติงานและสร้างความร่วมมือภายในองค์กร
2.4 รูปแบบการเสริมสร้างภาวะผู้นำการเปลี่ยนแปลงตามหลักสังคหวัตถุ 4 ด้านการพัฒนาบุคลากร พบว่า ผู้บริหารสถานศึกษาส่งเสริมให้ครูและบุคลากรได้รับการพัฒนาความรู้ ความสามารถ และทักษะในการปฏิบัติงานอย่างต่อเนื่อง ผ่านการอบรม การศึกษาดูงาน การแลกเปลี่ยนเรียนรู้และการวิจัยในชั้นเรียน พร้อมทั้งสนับสนุนให้ครูสามารถนำนวัตกรรมมาประยุกต์ใช้ในการจัดการเรียนการสอนอย่างเหมาะสม ทั้งนี้เนื่องมาจากการพัฒนาบุคลากรอย่างต่อเนื่องจะช่วยเพิ่มศักยภาพในการจัดการเรียนรู้และส่งผลต่อคุณภาพผู้เรียนโดยตรง สอดคล้องกับการวิจัยของวรลักษณ์ ชูกำเนิด (2567) ที่พบว่า การพัฒนาวิชาชีพครูผ่านกระบวนการเรียนรู้ร่วมกันช่วยให้ครูสามารถพัฒนานวัตกรรมและยกระดับคุณภาพการจัดการเรียนรู้ได้อย่างมีประสิทธิภาพ
2.5 รูปแบบการเสริมสร้างภาวะผู้นำการเปลี่ยนแปลงตามหลักสังคหวัตถุ 4 ด้านการเป็นแบบอย่าง พบว่าผู้บริหารสถานศึกษาประพฤติตนเป็นแบบอย่างที่ดีทั้งด้านคุณธรรม จริยธรรม ความรับผิดชอบและการปฏิบัติงานเพื่อส่วนรวมพร้อมทั้งปฏิบัติต่อครูและบุคลากรด้วยความเสมอภาค สุภาพ และจริงใจ อีกทั้งสร้างบรรยากาศแห่งการให้เกียรติและยอมรับความคิดเห็นซึ่งกันและกัน ทั้งนีเนื่องมาจากการที่ผู้บริหารเป็นแบบอย่างที่ดีจะช่วยสร้างความเชื่อมั่นและศรัทธาให้แก่ครูและบุคลากรส่งผลต่อการสร้างวัฒนธรรมองค์กรที่ดีและเอื้อต่อการพัฒนาสถานศึกษาอย่างยั่งยืน สอดคล้องกับการวิจัยของวิทชภณ พวงแก้ว (2566) ที่พบว่า บรรยากาศการทำงานแบบกัลยาณมิตรและการเป็นแบบอย่างที่ดีของผู้บริหารช่วยเสริมสร้างความร่วมมือและความสุขในการทำงานของบุคลากรในสถานศึกษา
2.6 รูปแบบการเสริมสร้างภาวะผู้นำการเปลี่ยนแปลงตามหลักสังคหวัตถุ 4 ด้านการมีส่วนร่วมในการเปลี่ยนแปลง พบว่าผู้บริหารสถานศึกษาเปิดโอกาสให้ครูและบุคลากรมีส่วนร่วมในการวางแผน ตัดสินใจ และดำเนินงานพัฒนาสถานศึกษาอย่างทั่วถึง พร้อมทั้งส่งเสริมการทำงานร่วมกันเป็นทีม และใช้ข้อมูลสารสนเทศในการตัดสินใจอย่างเป็นระบบ โปร่งใส และเป็นธรรม อีกทั้งติดตามประเมินผลการดำเนินงานและนำผลมาปรับปรุงพัฒนาอย่างต่อเนื่อง ทั้งนี้เนื่องมาจากการมีส่วนร่วมในการเปลี่ยนแปลงช่วยให้ครูและบุคลากรเกิดความรู้สึกเป็นเจ้าขององค์กร มีความรับผิดชอบร่วมกันและพร้อมร่วมมือในการพัฒนาสถานศึกษาให้เกิดประสิทธิภาพสูงสุด สอดคล้องกับการวิจัยของสุธิภรณ์ ขนอม และคณะ (2568) ที่พบว่า การเปิดโอกาสให้ครูมีส่วนร่วมในการดำเนินงานและพัฒนาสถานศึกษาจะช่วยเพิ่มประสิทธิภาพในการบริหารงานและส่งผลต่อคุณภาพการศึกษาของผู้เรียนอย่างต่อเนื่อง
3. ผลการประเมินรูปแบบการเสริมสร้างภาวะผู้นำการเปลี่ยนแปลงตามหลักสังคหวัตถุ 4 ของผู้บริหารสถานศึกษา สังกัดสำนักงานเขตพื้นที่การศึกษาประถมศึกษานครสวรรค์ เขต 1 โดยภาพรวมพบว่าอยู่ในระดับมากที่สุด ทั้งนี้อาจเป็นเพราะในการวิจัยครั้งนี้ ผู้วิจัยได้นำประเด็นที่มีค่าเฉลี่ยต่ำที่สุดในแต่ละด้านของภาวะผู้นำการเปลี่ยนแปลงมาศึกษา วิเคราะห์ และพัฒนาเป็นรูปแบบการเสริมสร้างภาวะผู้นำการเปลี่ยนแปลงตามหลักสังคหวัตถุ 4 โดยผู้วิจัยได้ศึกษาจากเอกสาร แนวคิด ทฤษฎี และงานวิจัยที่เกี่ยวข้อง เพื่อนำมาสังเคราะห์และจัดทำร่างรูปแบบให้สอดคล้องกับบริบทของสถานศึกษาในสังกัดสำนักงานเขตพื้นที่การศึกษาประถมศึกษานครสวรรค์ เขต 1 รวมทั้งได้ดำเนินการสนทนากลุ่มโดยเชิญผู้ทรงคุณวุฒิและผู้เชี่ยวชาญ ซึ่งประกอบด้วยผู้เชี่ยวชาญด้านพระพุทธศาสนา ด้านการบริหารการศึกษา ด้านการบริหารสถานศึกษา และด้านวิชาการ เพื่อร่วมกันพิจารณา ตรวจสอบ และให้ข้อเสนอแนะเกี่ยวกับองค์ประกอบของรูปแบบให้มีความเหมาะสม ถูกต้อง และสามารถนำไปใช้ได้จริงนอกจากนี้ ผู้วิจัยยังได้นำข้อเสนอแนะของผู้เชี่ยวชาญมาปรับปรุงและพัฒนารูปแบบอย่างต่อเนื่อง จึงส่งผลให้ผลการประเมินในแต่ละด้าน ได้แก่ ด้านวิสัยทัศน์และกลยุทธ์ ด้านแรงบันดาลใจ ด้านการสนับสนุนและการดูแล ด้านการคิดสร้างสรรค์ ด้านการเป็นแบบอย่าง และด้านการพัฒนาบุคลากร อยู่ในระดับมากที่สุดทุกด้าน ทั้งนี้เนื่องมาจากรูปแบบดังกล่าวมุ่งเน้นให้ผู้บริหารสถานศึกษาพัฒนาภาวะผู้นำการเปลี่ยนแปลงควบคู่กับการประยุกต์ใช้หลักสังคหวัตถุ 4 ได้แก่ ทาน ปิยวาจา อัตถจริยา และสมานัตตตา ในการบริหารงานและการปฏิบัติงานร่วมกับครูและบุคลากรภายในสถานศึกษา ส่งผลให้เกิดความร่วมมือ ความสามัคคี ความไว้วางใจและการมีส่วนร่วมในการพัฒนาสถานศึกษา ซึ่งสอดคล้องกับการวิจัยของวรลักษณ์ ชูกำเนิด (2567) ที่พบว่า การพัฒนารูปแบบการบริหารหรือการพัฒนาภาวะผู้นำที่ผ่านกระบวนการมีส่วนร่วม การแลกเปลี่ยนเรียนรู้ และการตรวจสอบจากผู้เชี่ยวชาญ จะช่วยให้รูปแบบมีความเหมาะสม ความเป็นไปได้และความเป็นประโยชน์ในระดับมากที่สุด และสามารถนำไปใช้ในการพัฒนาคุณภาพสถานศึกษาได้อย่างมีประสิทธิภาพ

องค์ความรู้การวิจัย
องค์ความรู้การวิจัยครั้งนี้ คือรูปแบบการเสริมสร้างภาวะผู้นำการเปลี่ยนแปลงตามหลักสังคหวัตถุ 4 ของผู้บริหารสถานศึกษา สังกัดสำนักงานเขตพื้นที่การศึกษาประถมศึกษานครสวรรค์ เขต 1 ได้แก่
1. ด้านวิสัยทัศน์และกลยุทธ์ ผู้บริหารสถานศึกษามีบทบาทสำคัญในการกำหนดวิสัยทัศน์และกลยุทธ์การพัฒนาสถานศึกษา โดยวิเคราะห์บริบทภายในและภายนอกขององค์กรเพื่อนำมาวางแผนพัฒนาให้สอดคล้องกับนโยบายทางการศึกษาและความต้องการของชุมชน พร้อมทั้งเปิดโอกาสให้ครูและบุคลากรมีส่วนร่วมในการกำหนดเป้าหมายและทิศทางการพัฒนาร่วมกัน โดยยึดหลักสังคหวัตถุ 4 ในการสร้างความร่วมมือ การแบ่งปันความคิดเห็น การสื่อสารอย่างสร้างสรรค์ และการปฏิบัติต่อกันอย่างเสมอภาค เพื่อให้การบริหารงานเกิดประสิทธิภาพและบรรลุเป้าหมายร่วมกัน
2. ด้านแรงบันดาลใจ ผู้บริหารสถานศึกษามีบทบาทในการสร้างแรงบันดาลใจให้แก่ครูและบุคลากร โดยใช้การสื่อสารเชิงบวก การให้กำลังใจ และการยกย่องชมเชยอย่างเหมาะสม เพื่อเสริมสร้างขวัญกำลังใจและความเชื่อมั่นในการปฏิบัติงาน พร้อมทั้งเปิดโอกาสให้บุคลากรได้แสดงศักยภาพของตนเองอย่างเต็มที่ โดยยึดหลักสังคหวัตถุ 4 ในการสร้างความสัมพันธ์อันดี การช่วยเหลือเกื้อกูล และการทำงานร่วมกันอย่างจริงใจ เพื่อให้เกิดพลังในการขับเคลื่อนองค์กรและพัฒนาคุณภาพการศึกษาอย่างต่อเนื่อง
3. ด้านการสนับสนุนการดูแล ผู้บริหารสถานศึกษามีบทบาทในการสนับสนุนและดูแลครูและบุคลากรอย่างทั่วถึง ทั้งด้านการปฏิบัติงาน การพัฒนาวิชาชีพ และการแก้ไขปัญหาในการทำงาน โดยเปิดโอกาสให้ได้รับคำปรึกษาและการช่วยเหลืออย่างเหมาะสม พร้อมทั้งสร้างบรรยากาศการทำงานที่ดี มีความไว้วางใจและความสัมพันธ์อันดีภายในองค์กร โดยยึดหลักสังคหวัตถุ 4 เป็นแนวทางในการช่วยเหลือเกื้อกูล การให้กำลังใจ และการปฏิบัติต่อบุคลากรทุกคนอย่างเท่าเทียม เพื่อเสริมสร้างความผูกพันและประสิทธิภาพในการทำงานร่วมกัน
4. ด้านการคิดสร้างสรรค์ ผู้บริหารสถานศึกษามีบทบาทในการส่งเสริมความคิดริเริ่มสร้างสรรค์ของครูและบุคลากร โดยเปิดโอกาสให้มีการเสนอแนวคิดใหม่ ๆ และสนับสนุนการนำนวัตกรรมมาประยุกต์ใช้ในการพัฒนางานและการจัดการศึกษา พร้อมทั้งสร้างเวทีแลกเปลี่ยนเรียนรู้และการทำงานร่วมกันอย่างสร้างสรรค์ โดยยึดหลักสังคหวัตถุ 4 ในการแบ่งปันองค์ความรู้ การรับฟังความคิดเห็น และการสนับสนุนการลงมือปฏิบัติจริง เพื่อให้เกิดการพัฒนางานอย่างต่อเนื่องและสอดคล้องกับการเปลี่ยนแปลงของสังคม
5. ด้านการเป็นแบบอย่าง ผู้บริหารสถานศึกษามีบทบาทในการปฏิบัติตนเป็นแบบอย่างที่ดีแก่ครูและบุคลากร ทั้งในด้านคุณธรรม จริยธรรม ความรับผิดชอบ และความมุ่งมั่นในการปฏิบัติงาน โดยยึดหลักความซื่อสัตย์สุจริต ความเสียสละ และการทำงานเพื่อประโยชน์ส่วนรวม พร้อมทั้งแสดงออกถึงความยุติธรรมและความเสมอต้นเสมอปลายในการบริหารงาน โดยอาศัยหลักสังคหวัตถุ 4 เป็นแนวทางในการครองตน ครองคน และครองงาน เพื่อสร้างความเชื่อมั่น ความศรัทธา และเป็นแรงบันดาลใจแก่บุคลากรในองค์กร
6. ด้านการพัฒนาบุคลากร ผู้บริหารสถานศึกษามีบทบาทในการส่งเสริมและพัฒนาศักยภาพของครูและบุคลากรอย่างต่อเนื่อง โดยจัดให้มีการอบรม สัมมนา ศึกษาดูงาน และแลกเปลี่ยนเรียนรู้ เพื่อเพิ่มพูนความรู้ ทักษะ และประสบการณ์ในการปฏิบัติงาน พร้อมทั้งเปิดโอกาสให้บุคลากรได้พัฒนาตนเองตามศักยภาพและความเหมาะสม โดยยึดหลักสังคหวัตถุ 4 ในการให้โอกาส การสนับสนุน และการปฏิบัติต่อบุคลากรอย่างเสมอภาค เพื่อให้บุคลากรมีความพร้อมในการปฏิบัติงาน สามารถปรับตัวต่อการเปลี่ยนแปลง และร่วมกันพัฒนาสถานศึกษาให้มีคุณภาพ สรุปดังภาพที่ 1

ภาพที่ 1 องค์ความรู้จากการวิจัย

ข้อเสนอแนะการวิจัย
1. ข้อเสนอแนะในการนำผลการวิจัยไปใช้
1.1 ผู้บริหารสถานศึกษาควรส่งเสริมและพัฒนากระบวนการมีส่วนร่วมในการกำหนดวิสัยทัศน์และแผนพัฒนาสถานศึกษาอย่างเป็นระบบ โดยกำหนดให้มีการประชุมระดมความคิดเห็นจากครู บุคลากรและผู้มีส่วนเกี่ยวข้องอย่างสม่ำเสมอ พร้อมทั้งนำข้อเสนอแนะที่ได้ไปใช้ในการวางแผนพัฒนาสถานศึกษาให้สอดคล้องกับบริบทและความต้องการ
1.2 ผู้บริหารสถานศึกษาควรส่งเสริมการสร้างแรงจูงใจในการทำงาน โดยกำหนดรูปแบบการยกย่องเชิดชูเกียรติ การให้กำลังใจ และการสื่อสารเชิงบวกอย่างสม่ำเสมอ เพื่อสร้างความภาคภูมิใจในวิชาชีพและกระตุ้นให้บุคลากรมีความมุ่งมั่นในการพัฒนางาน
1.3 ผู้บริหารสถานศึกษาควรพัฒนาระบบการให้คำปรึกษาและการสนับสนุนบุคลากรอย่างเป็นรูปธรรม โดยเปิดโอกาสให้บุคลากรสามารถเข้าถึงการช่วยเหลือและรับคำแนะนำได้อย่างสะดวกและทั่วถึง เพื่อสร้างความเชื่อมั่นและเสริมประสิทธิภาพในการปฏิบัติงาน
1.4 ผู้บริหารสถานศึกษาควรสร้างบรรยากาศแห่งการเรียนรู้และนวัตกรรม โดยสนับสนุนให้มีเวทีแลกเปลี่ยนเรียนรู้ การนำเสนอผลงาน และการทดลองแนวคิดใหม่ ๆ เพื่อส่งเสริมความคิดสร้างสรรค์และการพัฒนางานอย่างต่อเนื่อง
1.5 ผู้บริหารสถานศึกษาควรพัฒนาตนเองให้เป็นแบบอย่างที่ดีในด้านการปฏิบัติงาน ความรับผิดชอบ ความซื่อสัตย์สุจริต และการวางตนอย่างเหมาะสม เพื่อสร้างความศรัทธาและความเชื่อมั่นแก่ครูและบุคลากรในองค์กร
1.6 ผู้บริหารสถานศึกษาควรวางแผนการพัฒนาบุคลากรอย่างเป็นระบบ โดยสนับสนุนการอบรม สัมมนาและการศึกษาดูงานตามศักยภาพและความเหมาะสม เพื่อให้บุคลากรมีความพร้อมในการปฏิบัติงานและสามารถพัฒนาองค์กรได้อย่างมีประสิทธิภาพ
2. ข้อเสนอแนะในการวิจัยครั้งต่อไป
2.1 ควรศึกษาปัจจัยที่ส่งผลต่อความสำเร็จในการพัฒนาภาวะผู้นำการเปลี่ยนแปลงของผู้บริหารสถานศึกษาตามหลักสังคหวัตถุ 4 เพื่อให้ได้องค์ความรู้เชิงลึกเกี่ยวกับตัวแปรที่มีอิทธิพลต่อประสิทธิภาพการบริหาร เช่น วัฒนธรรมองค์กร การมีส่วนร่วมของบุคลากร และการสนับสนุนจากหน่วยงานต้นสังกัด ซึ่งจะช่วยอธิบายผลการวิจัยได้ชัดเจนยิ่งขึ้น
2.2 ควรขยายขอบเขตการวิจัยไปยังสำนักงานเขตพื้นที่การศึกษาอื่น หรือสถานศึกษาต่างระดับ เพื่อเปรียบเทียบผลการวิจัยและพัฒนาแนวทางการเสริมสร้างภาวะผู้นำการเปลี่ยนแปลงที่เหมาะสมกับบริบทที่หลากหลาย
2.3 ควรศึกษาความสัมพันธ์ระหว่างภาวะผู้นำการเปลี่ยนแปลงของผู้บริหารสถานศึกษาตามหลักสังคหวัตถุ 4 กับคุณภาพผู้เรียนและผลสัมฤทธิ์ทางการศึกษา เพื่อนำผลการวิจัยไปใช้พัฒนาคุณภาพการศึกษาได้อย่างมีประสิทธิภาพ

